b'\n_START_ARTICLE_\nGlenn Miller\n_START_SECTION_\nDjetinjstvo\n_START_PARAGRAPH_\nGlenn Miller je ro\xc4\x91en u Clarindi, gradu u ameri\xc4\x8dkoj saveznoj dr\xc5\xbeavi Iowi, a jo\xc5\xa1 kao mali seli s obitelji u North Platte u Nebraski. glazbom se po\xc4\x8deo baviti kad mu je otac poklonio mandolinu, koju je ubrzo zamijenio trombonom, koji mu je potom postao i omiljenim glazbalom.\n_START_SECTION_\nProfesionalni glazbenik\n_START_PARAGRAPH_\nStudij zapo\xc4\x8dinje 1923. na Sveu\xc4\x8dili\xc5\xa1tu Colorado, gdje postaje \xc4\x8dlanom Sigma Nu Fraternity, ali ve\xc4\x87inu vremena provodi po raznim audicijama i sviraju\xc4\x87i, uglavnom sa sastavom Boyda Sentera u Denveru. Budu\xc4\x87i da je propustio tri od pet predmeta u istom semestru, napu\xc5\xa1ta studij, \xc5\xbeele\xc4\x87i postati profesionalnim glazbenikom. Studirao je kasnije tzv. "Schillingerovu tehniku" kod Josepha Schillingera, pomo\xc4\x87u koje je poslije ostvario i prepoznatljivi "Millerov zvuk" u melodijama poput "Moonlight Serenade" i "In the Mood".\n_START_SECTION_\nUspje\xc5\xa1an vo\xc4\x91a orkestra\n_START_PARAGRAPH_\nGlenn Miller je jedan od glazbenika koji je prodao najvi\xc5\xa1e plo\xc4\x8da u razdoblju od 1939. do 1943., kao vo\xc4\x91a jednog od najpoznatijih big bandova, The Glenn Miller Orchestra. Me\xc4\x91u njegove poznate skladbe spadaju "In the Mood", "Moonlight Serenade", "Pennsylvania 6-5000", "Chattanooga Choo Choo", "A String of Pearls", "At Last", "(I\'ve Got a Gal In) Kalamazoo", "American Patrol", "Tuxedo Junction" i "Little Brown Jug".\n_START_SECTION_\nDrugi svjetski rat\n_START_PARAGRAPH_\nGlenn Miller je bio prestar da bi bio unova\xc4\x8den u vojsku, ali se prijavio kao dragovoljac i dobio \xc4\x8din kapetana, da bi kasnije kao vo\xc4\x91a orkestra dobio \xc4\x8din majora u Zra\xc4\x8dnim snagama vojske SAD-a. Miller je 15. prosinca 1944. poletio iz vojne baze Twinwood pored Bedforda u Engleskoj prema Parizu, gdje ga je \xc4\x8dekao njegov orkestar Army Air Force Band s kojim je trebao proslaviti upravo oslobo\xc4\x91eni glavni grad Francuske. No njegov zrakoplov, C-64 Norseman, nestao je tijekom leta negdje iznad kanala La Manche: zrakoplov nije nikada prona\xc4\x91en, iako je bilo nekoliko poku\xc5\xa1aja.\n_START_SECTION_\nPopularna kultura\n_START_PARAGRAPH_\n1954. je snimljen film o Glenn Millerovom \xc5\xbeivotu s Jamesom Stewartom u glavnoj ulozi pod nazivom Moonlight serenade. Film je poznat i pod nazivom The Glenn Miller Story.'